Τα μέλη του Διοικητικού Συμβουλίου και ο διευθυντής του ιδρύματος κατηγορούνται για «παράβαση καθήκοντος» και για «υπόθαλψη εγκληματία», μετά την ποινική δίωξη που παρήγγειλε Εισαγγελέας Εφετών, τον περασμένο Οκτώβριο.

Όπως αναφέρει το voria.gr, από την προανακριτική έρευνα που ακολούθησε προέκυψε ότι οι παραπάνω προχώρησαν στις οφειλόμενες ενέργειες για την προστασία του ανηλίκου θύματος, ενημερώνοντας τις αρμόδιες κοινωνικές υπηρεσίες και τον εισαγγελέα Καστοριάς, όταν έμαθαν για τον πρώτο βιασμό. Η κα Καλαϊτζή έκρινε ότι δεν υπήρχε δόλος από τους κατηγορούμενους (μητροπολίτη, μέλη ΔΣ, διευθυντή) και έκανε απαλλακτική πρόταση προς το Δικαστικό Συμβούλιο που έχει την τελική κρίση.

Ο μητροπολίτης Θεσσαλονίκης Άνθιμος, τα λοιπά μέλη του ΔΣ και ο διευθυντής του «Παπαφείου» φέρονται ότι δεν ανακοίνωσαν εγκαίρως τις καταγγελλόμενες πράξεις στις αρχές και ότι κρατούσαν κρυφή σχετική αναφορά κοινωνικής λειτουργού, με αποτέλεσμα να ακολουθήσει κι άλλος βιασμός του ίδιου θύματος. Στις καταθέσεις τους, στο πλαίσιο της έρευνας, οι κατηγορούμενοι ανέφεραν ότι έπραξαν τα δέοντα και αρνήθηκαν τις κατηγορίες.

Για την ίδια υπόθεση έχει σχηματιστεί και δεύτερη δικογραφία: Συνολικά 6 παιδιά κατηγορούνται για τη σεξουαλική κακοποίηση του ανήλικου μέσα στο “Παπάφειο” ορφανοτροφείο Θεσσαλονίκης.

Ο εισαγγελέας Πρωτοδικών πρότεινε να τεθεί στο αρχείο, ωστόσο η αρχειοθέτησή της δεν εγκρίθηκε από την εισαγγελία Εφετών, που έδωσε να ασκηθεί ποινική δίωξη εις βάρος του διευθυντή του ιδρύματος και όλων των μελών του διοικητικού συμβουλίου για παράβαση καθήκοντος και υπόθαλψη εγκληματία.

Η υπόθεση αφορά τον κατ'εξακολούθηση βιασμό ενός 7χρονου από μεγαλύτερο τρόφιμο του ιδρύματος το 2012. Ο ανήλικος κατέληξε στο νοσοκομείο, ωστόσο όπως τονίζει το δημοσίευμα, η διεύθυνση του ιδρύματος προσπάθησε να αποσιωπήσει το θέμα, παρά την ενημέρωση που είχε από την κοινωνική λειτουργό.